ΑΠΟΦΑΣΗ ΤΗΣ ΕΠΙΤΡΟΠΗΣ της 8ης Απριλίου 1994 για την κατάργηση της απόφασης 91/282/ΕΟΚ σχετικά με τις εισαγωγές προϊόντων της αλιείας και της υδατοκαλλιέργειας καταγωγής Κολομβίας (Κείμενο που παρουσιάζει ενδιαφέρον για τον ΕΟΧ) (94/270/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 90/675/ΕΟΚ του Συμβουλίου της 10ης Δεκεμβρίου 1990 για τον καθορισμό των αρχών που διέπουν την οργάνωση των κτηνιατρικών ελέγχων για τα προϊόντα προέλευσης τρίτων χωρών που εισάγονται στην Κοινότητα (1), όπως τροποποιήθηκε τελευταία από την οδηγία 92/118/ΕΟΚ (2), και ιδίως το άρθρο 19,
Εκτιμώντας:
ότι η απόφαση 91/282/ΕΟΚ της Επιτροπής (3), όπως τροποποιήθηκε τελευταία από την απόφαση 92/147/ΕΟΚ (4), θεσπίστηκε λόγω της εξέλιξης μιας επιδημιίας χολέρας σε αυτή τη χώρα-
ότι, σύμφωνα με τον Παγκόσμιο Οργανισμό Υγείας, η κατάσταση όσον αφορά τη χολέρα στην Κολομβία δεν αποτελεί πλέον σοβαρό κίνδυνο για την προστασία της δημόσιας υγείας- ότι, ως εκ τούτου, πρέπει να καταργηθεί η απόφαση 91/282/ΕΟΚ και να υπαχθούν οι εισαγωγές των αλιευτικών προϊόντων καταγωγής Κολομβίας στις διατάξεις που προβλέπονται από την οδηγία 91/493/ΕΟΚ για τον καθορισμό των υγειονομικών κανόνων που διέπουν την παραγωγή και τη διάθεση στην αγορά των αλιευτικών προϊόντων (5)-
ότι τα μέτρα που προβλέπονται στην παρούσα απόφαση είναι σύμφωνα με τη γνώμη της Μόνιμης Κτηνιατρικής Επιτροπής,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Καταργείται από την 1η Ιουνίου 1994 η απόφαση 91/282/ΕΟΚ.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 8 Απριλίου 1994.